id en en en en id en en fr ms ca id en en en id en en fr ms ca id id en id id ms ms id id ar id id id id id id it id id id id id it id id id id id ms ar id id ms id ms ms id id id ms id id id id id id id id id id ms id id id en ms id id id id ar id id id ms id eo id id id tr id en en id id de en en nl en en en ms id en ms fr id it id fr en id ms en en en en en hu en id id id id id en en en en ms id id en ms en id id id id en id en lv id id id en en en en fa en en en en en en es en en ms en fr en en en en en id en en
Santuni Anak Muda Dengan Islam – Saifulislam.Com
Wednesday , October 5 2022
“Mahasiswa itu cakapnya seperti guruh. Tunggu sahaja dapat Myvi sebuah gaji masuk bulan-bulan. Senyaplah mereka!” kata seorang pegawai.
Rimas dengan tuntutan anak muda di bawah tadbirnya.
Beliau memperlekeh pandangan-pandangan pelajarnya yang mengkritik pihak atasan. Segalanya dipukul rata sebagai pandangan semangat tanpa sokongan ilmu apatah lagi pengalaman.
Perbuatan meremehkan orang muda bukanlah sesuatu yang asing dalam kehidupan kita. Anak-anak muda itu sering digambarkan sebagai golongan yang berpemikiran singkat, tidak berfikir panjang, mengikut perasaan, belum mengenal realiti kehidupan, malah soal siapa makan garam dulu pun boleh dijadikan persoalan.
Malah ia bukan asalan baru. Ia alasan yang telah dipakai zaman berzaman. Seperti kaum musyrikin semasa mengungkapkan tentang Ibrahim alayhi al-Salaam ketika berhala-berhala mereka dicela.
قَالُوا سَمِعْنَا فَتًى يَذْكُرُهُمْ يُقَالُ لَهُ إِبْرَاهِيمُ
“(Setengah daripada) mereka berkata: “Kami ada mendengar seorang anak muda bernama Ibrahim, mencacinya (berhala)“ [Al-Anbiya’ 21: 60]
Sebagaimana yang diungkapkan oleh ahli Tafsir, kaum musyrikin itu dengan sengaja menggunakan ungkapan ‘pemuda’ atau al-fata kerana mahu meremehkan Ibrahim. Baginda dilabel sebagai anak muda, yang selalunya bertindak secara tidak matang, melulu dan boleh diabaikan sahaja mesejnya. Justeru, janganlah dikisahkan sangat bising-bising budak muda bernama Ibrahim itu!
Tetapi menjadi orang muda bukan sesuatu yang hina atau cacat menjauhi sempurna.
Ada kekurangan, tetapi banyak kelebihannya.
Kanak-kanak sentiasa tidak sabar mahu menjadi anak muda kerana mengimpikan apa yang hanya dimiliki oleh si anak muda. Orang tua juga terbuai-buai perasaannya apabila mengenangkan usia muda kerana memikirkan apa yang pernah dimilikinya pada usia itu. Usia muda adalah usia yang dicemburui oleh mereka yang tidak memilikinya.
Itulah nilai pada seorang anak muda.
Potensi untuk impian dan harapan, hampir tanpa mengenal batasan.
Bahkan usia muda itu yang menjadi usia pilihan bagi ahli Syurga.
Abu Sa`id dan Abu Hurairah radhiyallahu ‘anhuma meriwayatkan bahawa Rasulullah sallallaahu ‘alayhi wa sallam bersabda, “Apabila ahli Syurga memasuki Syurga, seorang penyeru akan berkata: (kamu menerima satu janji daripada Allah) bahawa kamu akan terus hidup di dalamnya dan kamu tidak akan mati, kamu akan sihat di dalamnya dan kamu tidak akan sakit, kamu akan kekal muda di dalamnya dan kamu tidak akan menjadi tua, kamu akan sentiasa berasa tenang bahagia dan kamu tidak akan dirundung duka” [Muslim]
Usia emas itu hakikatnya adalah usia muda.
Ada tiga kalimah serangkai yang memberikan makna si anak muda.
Pertamanya adalah ghulam (غلام).
Keduanya adalah fata (فتى).
Ketiganya adalah syaab (شاب).
Seorang anak muda bernama Ibrahim yang diperlekeh oleh kaum Musyrikin kerana menghina berhala sembahan mereka, digelar sebagai fata. Sepertinya, menjadi muda itu satu liabiliti.
Ia disanggah oleh Allah Subhanahu wa Ta’aala apabila kalimah yang sama (fata) digunakan pada memuji Ashaab al-Kahf:
إِنَّهُمْ فِتْيَةٌ آمَنُوا بِرَبِّهِمْ وَزِدْنَاهُمْ هُدًى
“Sesungguhnya mereka itu adalah fityah (anak-anak muda) yang beriman kepada Tuhan mereka, dan Kami tambahkan mereka dengan hidayah petunjuk” [al-Kahf 18: 13]
Allah Ta’aala menggunakan kembali perkataan ‘anak muda’ (fata) itu sebagaimana yang kaum Ibrahim gunakan. Tetapi konotasinya berbeza. Jika anak muda dianggap sebagai ‘orang singkat’ oleh kaum Ibrahim yang musyrik, anak muda dipuji sebagai insan penuh potensi dan simbol survival perjuangan Tauhid di dalam kisah Ashaab al-Kahf.
Semuanya terletak pada nilai iman dan amal soleh.
Apabila anak muda itu beriman, dan mereka berusaha pada mengisi makna iman itu, Allah Subhanahu wa Ta’aala memuji mereka dan menambahkan Taufiq-Nya dengan petunjuk dan bimbingan.
Pemuda beriman… nikmat besar bukan hanya pada tuan empunya diri, malah nikmat kepada umat sejagat.
Anak muda dan warga tua, setiap kelompok daripada keduanya memiliki apa yang tidak dimiliki oleh kelompok yang satu lagi.
Anak muda memiliki semangat, kesungguhan pada mendapatkan sesuatu, tubuh badan yang sihat bertenaga serta daya responsif yang optimum.
Tetapi mereka harus akur dengan beberapa kelemahan yang ada. Kelemahan yang bukan disengaja, tetapi dek perjalanan hidup yang belum panjang untuk sampai kepada memilikinya.
Anak muda kurang pengalaman. Sedangkan pengalaman adalah guru yang berbeza berbanding ilmu. Jika ilmu mengajar manusia menjadi alim (berilmu), pengalaman membentuk manusia menjadi hakim (bijaksana).
Di dalam al-Quran, Allah Subhanahu wa Ta’aala sering menggabungkan nama-Nya ALEEM dengan HAKEEM. Seandainya kombinasi ini mahu diteladani oleh manusia, ia mengajar kepada kita bahawa berilmu sahaja tidak memadai. Kesarjanaan bukan jaminan untuk bertindak tepat kerana apa yang harus datang sama adalah hikmah kebijaksanaan. Ilmu menganugerahkan kesarjanaan, masa dan pengalaman menganugerahkan hikmah kebijaksanaan.
Itulah kekurangan yang menjadi cabaran anak muda.
Masa belum banyak memberikan pengalaman hidup, dan ilmu yang ada belum dimatangkan dengan pengalaman yang perlu.
Berbeza dengan orang tua yang lebih dewasa.
Mereka menempuh dan menyaksikan pelbagai kitar usia manusia. Banyak peristiwa yang berlaku dan percubaan demi percubaan yang pernah diambil di sepanjang perjalanan hidup telah pun sampai kepada natijahnya. Cause and effect banyak yang sudah dilangsaikan dan semua itu menajamkan pemerhatian serta pandangan orang tua.
“Kalaulah aku buat begini…” kata seorang tua.
“Kalaulah aku tidak buat begitu…” keluh seorang yang lain.
Ungkapan-ungkapan itu datang setiap kali seorang tua menoleh ke belakang melihat kembali jejak perjalanan hidupnya.
Tetapi kesedaran tentang betul dan salah itu terperangkap di dalam berkalau-kalau, kerana orang tua banyak kekangan. Tubuh badannya semakin lemah, daya bertindaknya mengalami kemerosotan, dan setelah selesa dengan apa yang menjadi kebiasaan, daya responsif terhadap seruan juga tidak pantas lagi.
Justeru bagi si anak muda, berdampinglah dengan orang tua. Bertalaqqilah kalian menadah pengalaman mereka. Minta nasihat dan bimbingan mereka, sabarkan diri dengan kerenah mereka.
Manakala bagi yang telah tua ditelan usia, jangan dibawa pengalaman ke kubur tanpa tinggalan, berdampinglah dengan anak muda. Jangan lokek berkongsi pengalaman dengan mereka. Betulkan silap mereka, tunjukkan potensi mereka. Dalam semua itu, sabarkan diri dengan kerenah mereka.
Jangan pula dimatikan potensi mereka. Jangan angkuh dengan pengalaman.
Seperti ungkapan Nelson Mandela:
When the water starts boiling it is foolish to turn off the heat
Mendidik anak muda, adalah persiapan diri saya sendiri pada mendidik anak-anak yang semakin meningkat usia. Ia penuh cabaran ia penuh kesakitan.
Namun, fadhilatnya amat besar.
Mendidik anak muda adalah pelaburan besar kita untuk mencipta masa depan yang lebih baik.
Justeru itu, selesai mengungkapkan kisah pemuda Ashaab al-Kahf, Allah Subhanahu wa Ta’aala memberikan peringatan kepada Rasulullah sallallaahu ‘alayhi wa sallam dan para murabbi umat akan hakikat ini:
وَاصْبِرْ نَفْسَكَ مَعَ الَّذِينَ يَدْعُونَ رَبَّهُم بِالْغَدَاةِ وَالْعَشِيِّ يُرِيدُونَ وَجْهَهُ ۖ وَلَا تَعْدُ عَيْنَاكَ عَنْهُمْ تُرِيدُ زِينَةَ الْحَيَاةِ الدُّنْيَا ۖ وَلَا تُطِعْ مَنْ أَغْفَلْنَا قَلْبَهُ عَن ذِكْرِنَا وَاتَّبَعَ هَوَاهُ وَكَانَ أَمْرُهُ فُرُطًا
“Dan jadikanlah dirimu sentiasa berdamping rapat dengan orang-orang yang beribadat kepada Tuhan mereka pada waktu pagi dan petang, yang mengharapkan keredaan Allah semata-mata; dan janganlah engkau memalingkan pandanganmu daripada mereka hanya kerana engkau mahukan kesenangan hidup di dunia; dan janganlah engkau mematuhi orang yang Kami ketahui hatinya lalai daripada mengingati dan mematuhi pengajaran Kami di dalam Al-Quran, serta ia menurut hawa nafsunya, dan tingkah-lakunya pula adalah melampaui kebenaran” [Al-Kahf 18: 28]
Bersabarlah dengan kerenah anak muda itu.
Mereka tidak menginginkan apa-apa kecuali keredhaan-Nya.
Maafkan kekurangan mereka, kuatkan semangat mendidik mereka.
Jangan dicari habuan dunia, biar pun mendidik anak muda tidak menjadikan dirimu kaya raya. Sesungguhnya pelaburan saham terhebat yang boleh engkau lakukan, adalah pada menumpahkan ilmu, pengalaman, nasihat, bimbingan dan panduan, kepada ANAK MUDA.
Mata rantai dakwah kita.
Buat anak muda, kuatkan semangat, tebalkan telinga, teguhkan jiwa.
Naskhah ini bukan buaian tempat kalian kudendangkan dengan kisah-kisah keperwiraan silam.
Ia adalah nota kehidupan bekas remaja, yang mahu kalian bangkit, seperti bangkitnya Ashaab al-Kahf dan generasi anak muda sepanjang zaman.
Bir milletin asıl gücü; topu, tüfeği yahut tankı değil imanlı ve inançlı gençliğidir.
Kekuatan sebuah bangsa bukan terletak pada meriam, senapang atau kereta kebal. Tetapi anak mudanya yang teguh dengan Iman dan keyakinan diri – Prof. Dr. Necmettin Erbakan
12 Mac 2012 / 19 Rabi’ul Akhir 1433H
Previous Ibrah Kisah Dzulqarnain: Tadabbur Sebuah Urus Tadbir Mithali
Next Usrah, Fathi Yakan Dan Perjuangan: Agar Jalan Itu Tidak Dialpakan
Bacaan Untuk Guru Baharu
Bolehkah Murid Finnish Ketawa Dengan Jenaka Bahasa Arab?
15 Keburukan Sistem Pendidikan di Finland Bagi Yang Mencari Keburukannya
Generasi Hilang di Depan Mata
Istilah ‘Generasi Yang Hilang’ asalnya timbul ekoran daripada laporan UNICEF pada November 2020 yang lalu. …
27/05/2013 at 11:25 AM
“Bravo, Bravo…” – Col. Hans Landa
29/05/2013 at 12:13 PM
Sudah 10 tahun saya membaca tulisan ustaz, mendengar ceramah ustaz. Dari pre-departure, hingga ke John Maxwell dan Turki Uthmaniyyah. Dari erti hidup, sunnatullah& syariatullah hingga ke perjuangan, politik dan perkahwinan.
Allah sahaja yang tahu betapa generasi saya terhutang budi dengan ustaz kerana kesabaran ustaz mendidik kami.
InsyaAllah akan ustaz jumpa bergunung-gunung, berbukit-bukit amalan yang ustaz tidak lakukan pun, dihari akhirat kelak. Hasil didikan ustaz. Maka ustaz ada saham dalam semua amalan kami.
04/06/2013 at 7:29 PM
Saya telah diberi hadiah sebuah buku dari seorang teman mengenai salah satu penulisan ustaz iaitu Secangkir Teh Pengubat Letih. Saya bersetuju dengan semua pendapat dan pandangan ustaz dalam penulisan tersebut. Saya ingin bertanya lanjut kepada ustaz mengenai Islam dan pelbagai perkara lagi yang ustaz bangkitkan dalam buku Secangkir Teh Pengubat Letih. Saya mempunyai pengalaman yang hampir sama dengan ustaz, saya kini berada di Istanbul, Turki.
Menurut teman saya, ustaz sekarang sedang mengerjakan umrah. Alhamdulillah dan semoga semuanya berjalan lancar untuk ustaz di sana. Jika kelapangan, saya berharap ustaz boleh membalas mesej saya melalui emel ini. Saya ingin bertanya banyak isu senssitif, lebih-lebih lagi mengenai Islam.
InsyaAllah moga kita mendapat lebih dari hanya secangkir teh. Allah’a emanet ol.
06/06/2013 at 11:47 AM
Sangat setuju dengan pandangan ustaz.
Anak muda perlu mengisi semngat dan kekuatan yang ada dengan iman yang cekal.
Orang yang banyak pengalaman perlu berkongsi agar semangat dan kekuatan anak muda disalurkan kepada jalan yang diredhaiNya.
15/06/2013 at 5:49 AM
subhanallah suatu penulisan yang menyentuh jiwa ini.
sedar tak sedar sudah lama berlalu…membaca tulisan ustaz
utk membangunkan jiwa .
Leave a Reply to Syabab Terlajak. Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved